Operasie Selfoon begin vandag – Vuurslag
Operasie Selfoon begin vandag
Vuurslag	Algemeen	 Julie 1, 2009 2 Minutes
Van vandag af moet alle selfooneienaars hulle simkaarte laat registreer by hulle netwerke. Dis nou volgens nuwe wetgewing van hierdie regering van ons. Dit maak nie saak of jy nou 'n kontrakfoon of 'n voorafbetaalde simkaart het wat jy spotgoedkoop by jou naaste supermark gekoop het nie. Ons almal moet registreer. Selfs al het jy net 'n internetkontrak en is jou simkaart in jou rekenaar of skootrekenaar, moet jy ook registreer. Dus moet ou Vuurslag ook een van die dae in die tou gaan staan.
Hierdie registrasie behels dat jy jou identiteitsnommer sowel as jou woonadres aan jou diensverskaffers moet verstrek. Volgens hierdie wet het die diensverskaffers soos Vodacom, Mtn en Cell C agtien maande tyd om die registrasieproses af te handel. Indien jou simkaart nie teen die sperdatum geregistreer is nie, sal jou foon afgesny word.
Wat die kwessie van identiteitsnommers aanbetref voorsien ek nie te veel probleme nie. Meeste mense het darem ID-boekies, al gebruik sommiges dit net om te gaan stem. Dus sal meeste mense hulle identiteitsnommer kan verskaf. Wat die woonadres van selfoongebruikers aanbetref, voorsien ek groter probleme omdat daar veral sekere groepe voorafbetaalde selfoongebruikers is wat hoogs mobiel is. Dis veral studente, trekarbeiders en proefarbeiders wat in hierdie kategorie val. Moet ook nie die mense in townships en plaaswerkers vergeet nie.
Die wet bepaal ook 'n nuwe simkaart nie aangesluit mag word as die koper nie sy ID-nommer en woonadres aan die diensverskaffer gegee het nie. En juis hier is nog 'n probleemgroep ter sprake. Wat van buitelandse toeriste en Suid-Afrikaners in die buiteland wat vir hulle familie in Suid-Afrika wil kom kuier? Dit is veral hulle wat dikwels tydelike simkaarte vir hulle fone hier plaaslik koop sodat hulle plaaslike oproepe teen plaaslike tariewe kan maak. Is daar enige spesiale uitsonderings vir hulle? Nie so ver ek weet nie.
Die regering beweer dat hierdie nuwe wetgewing nodig was om georganiseerde misdaad te bekamp wat met behulp van selfone gepleeg word. Hierdie land van ons is in elk geval so korupn dat mens maar net kan wonder of dit regtig sal help.
Nou moet ons mense tog nie tot op die nippertjie wag voordat hulle hul simkaarte gaan registreer nie. Ons het alreeds gesien wat gebeur met die vuurwapenlissensies sowel as die nuwe motorlissensies van so paar jaar terug. Gaan doen dit maar so gou moontlik terwyl die toue nog kort is.